71.		Žaloba na splnenie povinnosti poisťovne skončiť vyšetrovanie
			potrebné na zistenie rozsahu jej povinnosti plniť
			(§797 ods. 3 ObZ)
Okresný súd
Hviezdoslavova ul. č. 28, 010 01 Žilina
Žalobca:	Ján Malý, nar. .................................., bytom 010 01 Žilina, Pekná 10
Žalovaný:	Poisťovňa Krása, a.s. so sídlom 901 01 Malacky, Prešovská ul. č. 111
Vec:	Žaloba o určenie lehoty skončenia vyšetrenia rozsahu plnenia
I.
So žalovanou poisťovňou som dňa 18. 4. 2023 uzatvoril poistnú zmluvu č. .............................., ktorou som si poistil osobné motorové vozidlo Honda CRV, ŠPZ ZA 444 RR pre prípad jeho poškodenia, zničenia alebo odcudzenia. Toto havarijné postenie bolo dohodnuté na poistnú sumu 20 000 eur so spoluúčasťou 100 eur. Poistné som riadne zaplatil.
V nočných hodinách z 21. na 22. 12. 2023 mi bolo uvedené poistené motorové vozidlo odcudzené z parkoviska na sídlisku, kde bývam a doteraz sa nenašlo. Krádež som hneď oznámil polícii v Žiline a agentúre žalovanej strany v Žiline, ktorú som žiadal o poskytnutie plnenia vo výške dohodnutej poistnej sumy po odpočítaní sumy spoluúčasti, ktorou sa podľa poistnej zmluvy podieľam na výške plnenia.
Vyšetrovateľ Okresného úradu policajného zboru v Žiline mi 24. 2. 2024 poslal správu č. ........, z ktorej je zrejmé, že polícii sa páchateľa nepodarilo zistiť a preto trestné stíhanie prerušil. Súčasne mi oznámil, že ak sa páchateľ zistí, dá mi o tom správu.
Správu vyšetrovateľa som poslal agentúre žalovanej strany v Žiline a žiadal som ju o vyplatenie plnenia alebo aspoň o poskytnutie primeraného preddavku v zmysle § 797 ods. 2 Občianskeho zákonníka. Táto agentúra mi dňa 5. 3. 2024 poskytla preddavok na plnenie, ale len vo výške 10 000 eur. Na moje telefonické urgencie a aj na písomnú urgenciu zo dňa 2. 5. 2024 o vyplatenie plnenia mi uvedená agentúra 10. 5. 2024 listom oznámila, že mi doplatok na plnenie poukáže, akonáhle v zmysle § 797 ods. 3 Občianskeho zákonníka skončí vyšetrenie potrebné na zistenie rozsahu jej povinnosti plniť.
Dôkaz:
–	Výsluch účastníkov
–	Poistná zmluva a poistné podmienky
–	Spis Okresného úradu vyšetrovania PZ v Žiline č. ..............................
–	List žalovanej strany z 10. 5. 2024
II.
Žalovaná poisťovňa mi doplatok na plnenie nezaplatila a ani uvedené vyšetrenie neukončila a na moju telefonickú otázku mi oznámila, že pravdepodobne výška plnenia bude ďaleko nižšia, než bola dohodnutá poistná suma.
Skončenie vyšetrenia v zmysle § 797 ods. 3 Občianskeho zákonníka je totiž podmienka na splatnosť plnenia a keby som pred skončením vyšetrenia podal žalobu o doplatenie plnenia do výšky v zmluve dohodnutej poistnej sumy, súd by mohol takúto žalobu zamietnuť ako predčasnú, pretože žalovaná pohľadávka by ešte nemusela byť v stave actionata. Ak by sa v priebehu konania zistilo, že žalovaný už skončil vyšetrovanie a plnenie sa stane splatným, vyhradzujem si zmeniť prípadne rozšíriť petit žaloby.
Dôkaz:
–	Výsluch účastníkov
III.
Navrhujem, aby súd po vykonanom dokazovaní vyniesol tento
rozsudok:
Žalovaný je povinný do 7 dní od právoplatnosti rozsudku skončil vyšetrenie potrebné na zistenie rozsahu jeho povinnosti plniť v zmysle § 797 ods. 3 Občianskeho zákonníka vyplývajúce z poistnej zmluvy č. ..................................., uzavretej medzi žalobcom a žalovanou stranou 18. 4. 2023 a poistnej udalosti č. ................................... odcudzenia motorového vozidla žalobcu Honda CRV, ŠPZ ZA 444 RR, ku ktorému došlo z 21. na 22. 12. 2023.
Žalovaná poisťovňa je povinná nahradiť žalobcovi trovy konania do 3 dní od právoplatnosti rozsudku.
V Žiline 3. 7. 2024	žalobca
Poznámka
Podľa § 797 ods. 3 ObZ je plnenie splatné do 15 dní, len čo poistiteľ skončil vyšetrenie potrebné na zistenie rozsahu povinnosti poistiteľa plniť. Vyšetrenie sa musí vykonať bez zbytočného odkladu a ak sa nemôže skončiť do jedného mesiaca po tom, čo sa poistiteľ o poistnej udalosti dozvedel, je poistiteľ povinný poskytnúť poistenému na požiadanie primeraný preddavok.
Príslušnosť súdu na konanie je tu založená na ustanovení § 13 a nasl. Zákona č. 160/2015 Z. z. Civilný sporový poriadok.